Azken zirriborroa

CAMARA DE

COMPTOS

DE NAVARRA

NAFARROAKO

KONTUEN

GANBERA

Administrazio elektronikoaren ezarpena Nafarroako 8.000 eta 20.000 biztanle arteko udaletan

2022ko otsaila

Aurkibidea

[I. Sarrera 3](#_Toc97796358)

[II. Toki sektore publikoaren antolaketa-egitura eta araudia 4](#_Toc97796359)

[III. Helburuak eta norainokoa 6](#_Toc97796360)

[IV. Konklusioak eta gomendioak 7](#_Toc97796361)

[IV.1. Administrazio elektronikoaren ezarpenaren egoera 7](#_Toc97796362)

[IV.2. Amaierako konklusioa eta gomendioak 27](#_Toc97796363)

[1. eranskina. Udalei bidalitako galde-sortaren laburpena 29](#_Toc97796364)

[2. eranskina. Administrazio elektronikoaren ezarpenaren adierazleak 35](#_Toc97796365)

[Behin-behineko txostenari aurkeztutako alegazioak 36](#_Toc97796366)

[Behin-behineko txostenari aurkeztutako alegazioei Kontuen Ganberak emandako erantzuna 3](#_Toc97796367)

 I. Sarrera

Kontuen Ganberak, bera arautzen duen abenduaren 20ko 19/1984 Foru Legearekin bat etorriz, 8.000 eta 20.000 biztanle arteko udaletan administrazio elektronikoa (AE) ezartzeari buruzko txostena eginen zuela jaso zuen bere urteko fiskalizazio programan.

Kontuen Auzitegiaren eta autonomia erkidegoetako kanpo kontroleko organoen (OCEXen) arteko koordinaziorako batzordeak 2019ko urriaren 18an erabaki zuen modu koordinatuan fiskalizatzea administrazio elektronikoaren ezarpenaren egoera 20.000 biztanle baino gutxiagoko udaletan.

Kontuen Ganberak erabaki zuen Kontuen Auzitegiarekin lankidetzan aritzea eta fiskalizazio txostena egitea. Txostenaren emaitzak, beste OCEX batzuek eta auzitegiak berak egindako beste fiskalizazio batzuenekin batera, erakunde horrek eginen duen txosten bateratuan jasoko dira.

Txostenak lau atal ditu, sarrera hau barne; bigarren atalean administrazio elektronikoaren alderdi orokorrak deskribatzen dira; hirugarrenean, egindako lanaren helburuak eta irismena azaltzen dira; eta laugarrenak konklusio eta gomendio nagusiak jasotzen ditu.

Gainera, bi eranskin daude: udalei bidalitako galde-sortaren laburpena, eta administrazio elektronikoak udaletan duen ezarpen mailari buruzko adierazle multzo baten laburpena.

Landa-lana 2021eko azaroan eta abenduan egin zuen auditoretzako teknikari batek eta auditore batek osatutako lantaldeak, Kontuen Ganberaren zerbitzu juridikoekin, informatikoekin eta administratiboekin lankidetzan.

Jarduketa honen emaitzen berri eman zitzaien Antsoain, Aranguren, Berriozar, Burlata, Lizarra, Noain, Tafalla, Atarrabia eta Zizur Nagusiko udalei, Nafarroako Udal eta Kontzejuen Federazioari eta Lurralde Kohesiorako Departamentuari, egokitzat jotzen zituzten alegazioak egin zitzaten, Nafarroako Kontuen Ganbera arautzen duen 19/1984 Foru Legearen 11.2 artikuluan ezarritakoari jarraituz.

Ezarritako epean alegazioak aurkeztu dituzte Antsoaingo, Noaingo eta Tafallako udaletako alkateek.

Lan hau egiteko emandako laguntza eskertu nahi diegu honako erakunde hauetako langileei: Nafarroako toki entitateak, Toki Administrazioaren eta Despopulazioaren Zuzendaritza Nagusia, Telekomunikazioetako eta Digitalizazioko Zuzendaritza Nagusia, Animsa informatika enpresa eta Nafarroako Udal eta Kontzejuen Federazioa (NUKF).

II. Toki sektore publikoaren antolaketa-egitura eta araudia

Europako Batzordearen arabera[[1]](#footnote-1), honela definitzen da administrazio elektronikoa: informazioaren eta komunikazioen teknologiak (IKT) erabiltzea administrazio publikoetan (AAPP), antolaketaren aldaketekin eta langileen gaitasun berriekin loturik, helburu izanik zerbitzu publikoen kalitatea eta irisgarritasuna hobetzea, prozesu demokratikoak indartzea eta politika publikoei laguntzea.

Herritarrek zerbitzu publikoetan sarbide elektronikoa izateari buruzko ekainaren 22ko 11/2007 Legea abiapuntua izan zen benetako administrazio digitala eratzeko, hura izan baitzen administrazio elektronikoa izaera orokorrarekin arautu zuen lege-mailako lehenbiziko araua, esparru homogeneoa ezarri zuena hiru maila administratiboentzat.

Jokaleku berria, zeinean tramitazio elektronikoak administrazio publikoen ohiko jarduna izan behar baitu, erabat gauzatu dute Administrazio Publikoen Administrazio Prozedura Erkideari buruzko urriaren 1eko 39/2015 Legeak (APEL) eta Sektore Publikoaren Araubide Juridikoari buruzko urriaren 1eko 40/2015 Legeak (SPAJL), interesdunen eta administrazioen arteko komunikazio elektronikoa eskubide gisa taxutuz, baita, zenbait kasutan, betebehar gisa ere. Administrazioek prozeduren tramitazioan nola erabili behar dituzten bitarteko elektronikoak adierazten da, eta jakinarazpen elektronikoen araubide berria ezartzen da.

Legegileak, araudi hori betetzeko zailtasunak izanen zirela sumatuta, aplikazio eraginkorrerako neurrizko epeak ezarrarazi zituen. Hain zuzen, 39/2015 Legeak 2016ko urriaren 2an hartu zuen indarra, oro har, baina administrazio elektronikoari dagozkion zenbait aurreikuspenen indarra hartzea geroratuz joan da 2021eko apirilaren 2ra arte. Egun horretan hartu zuten indarra administrazio elektronikoari buruzko azken aurreikuspenek, eta gai hauek arautzen dituzte: erregistro elektronikoak, ahalordeen erregistro elektronikoa, gaitutako langile publikoen erregistroa, Administrazioaren sarbide-puntu nagusi elektronikoa, eta artxibo elektroniko bakarra.

 2021eko martxoan indarra hartu zuen 203/2021 Errege Dekretuak, zeinaren bidez onetsi baitzen sektore publikoak bitarteko elektronikoen bidez jarduteko eta funtzionatzeko erregelamendua. Arau horrek modu global eta bateratuan arautzen du nola jardun behar duen sektore publikoak bitarteko elektronikoez, bai administrazio publikoen barnean eta bai administrazioek elkarrekin eta herritar zein enpresekin dituzten harremanetan ere. Erregelamendu berean garatu dira Administrazio Publiko Digitalarekin zerikusia duten alderdi guztiak, APEL eta SPAJL legeetan aurreikusiak.

Estatuan, diputazioen edo pareko erakundeen betebeharra da, Toki Araubidearen Oinarriak arautzen dituen apirilaren 2ko 7/1985 Legeak (TAOL) 36. artikuluan ezartzen duenez, administrazio elektronikoko zerbitzuak ematea 20.000 biztanle baino gutxiago dituzten udalerrietan. Hala, 36. artikuluak hau dio:

“*36.1 art.* *Diputazioen berezko eskumenak dira, gai honetan, herri-ekintzako arlo guztietan Estatuko eta autonomia-erkidegoetako legeek egotzitakoak; nolanahi ere, hauek:*

*…*

*g) Administrazio elektronikoko zerbitzuak ematea eta kontratazio zentralizatua egitea 20.000 biztanle baino gutxiago dituzten udalerrietan.*”

Nafarroan, araudiak ez du hitzez hitz jasotzen betebehar hori, baina Nafarroako Toki Administrazioari buruzko uztailaren 2ko 6/1990 Foru Legeak (TAFL) 62. artikuluan dio Administrazioak laguntza eta lankidetza juridiko, ekonomiko, administratibo eta teknikoko zerbitzuen ematea bultzatuko duela.

***“62. artikulua***

*Foru Komunitateko Administrazioak laguntza eta lankidetza juridiko, ekonomiko, administratibo eta teknikoko zerbitzuen ematea bultzatuko du, beharrezkotzat jotzen dituen lanabesen bitartez toki entitateen kudeaketa-ahalmena indartzeko. Ondorio horietarako, zerbitzu horiek kasuko eskualdeak bere gain hartzea sustatuko da.”*

Kontuan izan behar da TAOLen 31.2.a) artikuluak probintzia-diputazioen helburu zehatz eta berezkotzat ezartzen duela “*udalerrien arteko elkartasuna eta oreka printzipio bezala bermatzea*” eta, bereziki, “*probintziako lurralde osoan udalerriaren eskumeneko zerbitzuak osorik eta egoki betetzea ziurtatzea*”. TAOLen 36. artikuluaren eta TAFLren 62. artikuluaren bidez eraginkortasuna eman nahi izan zaio biztanle kopuru txikia edo ertaina duten udalerriek beren gain hartu ezin dituzten zerbitzu batzuen prestazioari, kasu honetan administrazio elektronikoko zerbitzuei.

Beraz, NFKA da bermatu behar duena Nafarroan udal eskumeneko zerbitzuen prestazio integrala eta egokia, behar duten babesa emanez 20.000 biztanle baino gutxiagoko udalerriei, administrazio elektronikoarekin zerikusia duten zereginetan.

Nafarroako 272 udalerrietatik 268k dituzte 20.000 biztanle baino gutxiago eta lauk baino ez dute gainditzen atalase hori: Barañainek, Eguesibarrek, Tuterak eta Iruñak; azken horren biztanleria Nafarroako biztanleria osoaren herena da.

III. Helburuak eta norainokoa

Hona hemen lan honek izan dituen helburuak:

* Aztertzea nola lagundu dien Nafarroako Foru Komunitateko Administrazioak (NFKA), administrazio elektronikoaren arloan, 20.000 biztanle baino gutxiago dituzten Nafarroako udalei.
* Aztertzea nola bete diren NFKAk administrazio elektronikoko zerbitzua emateko dituen aurrekontu programak udalerri horietan.
* Baloratzea ea administrazio elektronikoa eraginkortasunez ezarri den 8.000 eta 20.000 biztanle arteko bederatzi udalerrietan.
* Legez ezarritako betebeharrekin zerikusia duten oinarrizko alderdiak aztertzea, datuen babesari buruzko araudia, Segurtasun Eskema Nazionala eta Elkarreragingarritasun Eskema Nazionala betetzeari dagokionez.
* Ebaluatzea zer nolako hobekuntza ekarri duen administrazio elektronikoaren ezarpenak, prozedurak herritarrentzat eskuragarriak izateko.

2019ko urtarrilaren 1ean 8.000 eta 20.000 biztanle bitarte zituzten udalak izan dira aztergai txosten honetan.

Lana egiteko, fiskalizaziopeko bederatzi udalei galde-sorta (1. eranskina) bidali zitzaien 2021eko lehen hiruhilekoan. Kontuen Auzitegiak prestatutako galde-sorta da, eta Nafarroarako egokituta dago.

|  |  |
| --- | --- |
| Biztanle kopurua 2019ko urtarrilaren 1ean (2020-02-14ko NAO, 31. zk.) | Udalerria  |
| Burlata | 19.096 |
| Zizur Nagusia | 14.894 |
| Lizarra | 13.810 |
| Aranguren | 10.859 |
| Antsoain  | 10.833 |
| Tafalla | 10.595 |
| Berriozar | 10.426 |
| Atarrabia | 10.204 |
| Noain (Elortzibar)  | 8.320 |

Bidalitako galde-sortan 2020ko ekainaren 30eko egoeraz galdetu zen, baina gerora 2021eko ekitaldira arte luzatu dugu denbora-tartea.

IV. Konklusioak eta gomendioak

*Administrazio publikoen erantzukizuna*

Administrazio publikoek herritarrei bermatu egin behar diete Administrazioekin harreman elektronikoak izateko eskubidea, SPAJLn eta APELen ezarritakoaren arabera. Beharrezkotzat jotzen dituzten barne-kontroleko sistemak ezarri behar dituzte, eskubide hori egoki gauza dadin.

Alde batetik, fiskalizazio honetan aztertutako toki entitateetako bakoitzak erantzukizuna du bere baitan administrazio elektronikoa ezartzeari dagokionez. Bestetik, NFKAk erantzukizuna du Nafarroako toki entitateei administrazio elektronikoaren arloan ematen dien laguntzari dagokionez.

*Nafarroako Kontuen Ganberaren erantzukizuna*

 Gure erantzukizuna da konklusioak ateratzea txosten honen esparru subjektiboan sartutako udalek administrazio elektronikoaren arloan duten ezarpen mailari buruz eta legea betetzeari buruz.

Horretarako, fiskalizazioa egin da kanpo kontroleko erakundeek erabakitako funtsezko fiskalizazio-printzipioak aplikatuz, zeinak ISSAI-ES arauetan ezarrita baitaude, bai eta kanpo-kontroleko organoen fiskalizazio gida praktikoak ere.

Printzipio eta gidalerro horiek eskatzen digute baldintza etikoak betetzea, bai eta fiskalizazioaren plangintza eta exekuzioa egin ere, honako helburu honekin: arrazoizko segurtasun bat lortzea baliabide publikoen kudeaketa, alderdi adierazgarri guztietan, arau indardunen araberakoa izateaz.

Fiskalizazio batek prozedurak aplikatzea eskatzen du, lortutako konklusioak oinarrituko dituzten auditoretza-ebidentziak lortzeko. Gure ustez, lortu dugun auditoretza-ebidentziak behar adinako oinarria eta oinarri egokia jasotzen du lortutako konklusioei funtsa emateko.

IV.1. Administrazio elektronikoaren ezarpenaren egoera

IV.1.1. Administrazio elektronikoa ezartzea Nafarroako Foru Komunitateko Administrazioaren laguntzarekin

NFKAk ez du egin Nafarroako udaletan administrazio elektronikoa ezartzearen egungo egoerari buruzko azterketarik, baina Toki Administrazioaren eta Despopulazioaren Zuzendaritza Nagusia horretan ari da gaur egun.

Txosten honen II. atalean esan dugun bezala, Nafarroan NFKAk bermatu behar du administrazio elektronikoko zerbitzuen prestazio integral eta egokia.

Horretarako, NFKAk bi lankidetza-hitzarmen sinatu ditu; lehenbizikoa Ogasuneko eta Funtzio Publikoko Ministerioarekin (MINHAP), administrazio elektronikoko oinarrizko konponbide teknologikoak elkarri emateko. Bigarrena Diruaren eta Zerga-zigiluaren Fabrika Nazionalarekin (FNMT), toki entitateen eta menpeko erakunde autonomoen sinadura elektronikoaren ziurtapeneko zerbitzuak emateko.

2020ko abenduaren 31n, 20.000 biztanle baino gutxiagoko udalen ehuneko 46 zeuden atxikita NFKAren eta MINHAPen arteko hitzarmenari, eta ehuneko 72 NFKAren eta FNMTren arteko hitzarmenari.

Bestalde, 2020an NFKAk dirulaguntzen deialdia onetsi zuen Nafarroako udal guztietan administrazio elektronikoa ezartzeko (100.000 euro). Dirulaguntzaren xedea izan zen langileak trebatzea eta administrazio elektronikoko softwarearen plataformak ezarri eta integratzea. Azkenik, baimena eman eta 100.000 euroko laguntza ordaindu zitzaien 71 udali. Beste 71 eskatzailek ez zuten dirulaguntzarik jaso, kreditu baliagarria agortu egin zelako.

2021ean beste deialdi bat onetsi da Nafarroako toki entitateei administrazio elektronikoa ezartzeko edo hobetzeko dirulaguntzak emateko (200.000 euro). Guztira 114 udal eta mankomunitateri eman zaie laguntza, 193.338 euro. Laginean sartu diren bederatzi udalek 25.964 euro jaso dituzte guztira, zenbateko diruz lagungarria 52.150 izanik.

Azkenik, 2021ean bi lantalde sortu dira, bata juridikoa eta bestea teknikoa, NFKAren, NUKFren eta zenbait udalen artean, toki entitateetan administrazio elektronikoari bultzada ematea helburu. Orain arte talde juridikoan zazpi bilera egin dira. Lankidetza giroa sortu da, lanerako metodoa onetsi da, prozeduren katalogo baten proposamena prestatu da, eta fluxuak, txantiloiak eta ereduak partekatu dira. Talde teknikoan atariko bilerak egin dira eta lanerako plana prestatzen ari da.

 IV.1.2. Alderdi orokorrak, antolaketa eta langileak

Lagineko udal guztiak lankidetza-hitzarmenetara atxiki dira administrazio elektronikoko oinarrizko konponbideak elkarri emateko eta sinadura elektronikoaren ziurtapen zerbitzuak emateko.

Administrazio elektronikoko zerbitzuak enpresa publiko bati egindako enkarguaren bitartez ematen dira zortzi udaletan, eta beste udal batek kontratua dauka estatu eremuko enpresa pribatu batekin.

Udal guztiek dute onetsia administrazio elektronikoari buruzko ordenantza.

Bederatzi udaletan administrazio elektronikoari buruzko prestakuntza eman da 2019ko urtarriletik 2020ko ekainera bitartean. Hona hemen, taula batean, zenbat pertsonak eta zenbat orduz jaso duten prestakuntza, udalez udal:

|  |  |  |  |  |  |  |
| --- | --- | --- | --- | --- | --- | --- |
| Udala | Prestakuntza jasotako langileak 2019 | Prestakuntza orduak 2019 | Prestakuntza jasotako langileak 2020-01-01etik 06-30era | Prestakuntza orduak 2020-01-01etik 06-30era | AEko langileak | Prest. orduak/plantilla ratioa 2020-06-30ean |
| Antsoain | 5 | 32 | 3 | 18 | 1 | 0,49 |
| Aranguren I. | 7 | 38 | 3 | 18 | ED | 0,62 |
| Berriozar | 2 | 12 | 2 | 12 | 3 |  0,26 |
| Burlata | 12 | 79 | 6 | 32 | 4 | 0,51 |
| Lizarra | 22 | 202 | 2 | 10 | 3 | 1,70 |
| Noain | 21 | 84,5 | 11 | 74,75 | 1 | 2,90 |
| Tafalla | 2 | 18 | 5 | 28 | 0 | 0,44 |
| Atarrabia | 6 | 26 | 8 | 48 | 4 | 0,66 |
| Zizur | 14 | 18 | 1 | 6 | 0 | 0,23 |

Aldi osoan, guztira, langile bakoitzeko emandako prestakuntza orduen ratioan, Noain nabarmentzen da 2,90 ordurekin langile bakoitzeko, bai eta Lizarra ere, 1,70 ordurekin langile bakoitzeko. Gainerako udaletan ratioa batetik beherakoa da.

Administrazio elektronikoko eginkizunak esleituak dituzten langileak azken aurreko zutabean ageri dira. Burlatako Udalak baino ez dauka IKTen arloko teknikari bat.

Azkenik, udal bakoitzak administrazio elektronikoaren ezarpenari buruz egindako plangintzari dagokionez, Atarrabiak baino ez ditu egin fasekako jarduketa plana eta plan horren jarraipenari buruzko urteko oroitidazkia.

IV.1.3. Administrazio elektronikoaren ezarpena udalean

Aztertu dugu ea udalek ba ote zuten administrazio elektronikoarekin lotutako tresna sorta bat. Tresna horietakoren bat falta bazen, hura ezartzeko aurreikuspenaz galdetzen zitzaion udalari.

Taula honetan agertzen da jasotako erantzunen laburpena:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Zerbitzua | Antsoain | Aranguren I. | Berriozar | Burlata | Lizarra | Noain | Tafalla | Atarrabia | Zizur Nagusia |
| Egoitza elektronikoa (SPAJL, 38. art.) | Bai | Bai | Bai | Bai | Bai | Bai | Bai | Bai | Bai |
| Identifikazioa eta sinadura (APEL, 9. eta 10. art.) | Bai | Bai | Bai | Bai | Bai | Bai | Bai | Bai | Bai |
| Jakinarazpena elektronikoa (APEL, 41.1 art.) | Bai | Bai | Bai | Bai | Bai | Bai | Bai | Bai | Bai |
| Espediente elektronikoa (APEL, 70. art.) | Bai | Bai | Bai | Bai | Bai | Bai | Bai | Bai | Bai |
| Datu-bitartekaritzarako plataforma (APEL, 28.2 art.) | Partziala | Prozesuan | Prozesuan | Prozesuan | Prozesuan | Prozesuan | Prozesuan | Prozesuan | Prozesuan |
| Herritarraren Karpeta (APEL, 53.1 art.) | Bai | Bai | Bai | Bai | Bai | Bai | Bai | Bai | Bai |
| Datuak egiaztatzea/egiaztapen kode seguruak (APEL, 27.3 art.). | Bai | Bai | Bai | Bai | Ez | Bai | Bai | Bai | Bai |
| Artxibo elektronikoa (SPAJL, 46. art.) | Ez | Ez | Ez | Ez | Ez | Ez | Ez | Ez | Ez |
| Artxibo elektroniko bakarra (SPAJL, 17. art.) | Ez | Ez | Ez | Ez | Ez | Ez | Ez | Ez | Ez |
| Sarbide-puntu nagusi elektronikoa (APEL, 13.a art.) | Bai | Bai | Bai | Bai | Bai | Bai | Bai | Bai | Bai |
| Erregistro elektronikoa (APEL, 16. art.) | Bai | Bai | Bai | Bai | Bai | Bai | Bai | Bai | Bai |
| Erregistroen arloko Laguntza Bulegoa | Partziala | Partziala | 2021: partziala | 2021: partziala | Partziala | Bai | Partziala | Partziala | 2021: partziala |
| Ahalordeen erregistro elektronikoa (APEL, 6. art.) | Ez | Ez | Ez | Ez | Ez | Bai | Ez | Ez | Ez |
| Gaitutako funtzionario publikoen erregistroa (APEL, 12.3 art.) | Ez | Ez | Ez | Ez | Ez | Ez | Ez | Ez | Ez |
| Faktura elektronikoa (25/2013 Legea, abenduaren 27koa, sektore publikoan faktura elektronikoa bultzatzeari eta fakturen erregistroa sortzeari buruzkoa) | Bai | Bai | Bai | Bai | Bai | Bai | Bai | Bai | Bai |

APELeko eta SPAJLko xedapenek 2021eko apirilaren 2an hartu zuten indarra honako gai hauetan: sarbide-puntu nagusi elektronikoa, erregistro elektronikoa, ahalordeen erregistro elektronikoa, gaitutako enplegatu publikoen erregistroa eta artxibo bakarra.

Egun horretan udal batek ere ez zuen ez artxibo elektronikorik, ez artxibo elektroniko bakarrik, ez gaitutako funtzionario publikoen erregistrorik. Noaingo Udalak baino ez du ahalordeen erregistroa.

Datu-bitartekaritzarako plataformari dagokionez, Antsoaingo Udalak bazeukan prozeduraren bat alta emanda 2016tik, eta gainerako udalak prozedurak baimentzeko eta alta emateko prozesua egiten ari dira. Alegatu dute, ordea, prozesua korapilatsua dela 50.000 biztanle baino gutxiagoko udalentzat eta MINHAPen erantzuna oso motela dela.

Erregistroen arloko laguntza bulegoei dagokienez, Noain egokituta dago, eta gainerako udalak egokitzeko prozesuan ari dira. Dagoeneko denek egiten dituzte araudian ezarritako funtzioetako batzuk.

Azkenik, udalek egiten dituzten izapide batzuen tramitazio elektronikoan 2020ko abenduaren 31rako lortutako mailari buruzko adierazleen laburpena jaso dugu txosten honen 2. eranskinean.

*Egoitza elektronikoa*

Udal guztiek dute egoitza elektronikoa, kanpoko kontratazioaren bidez ezarria, eta bertan identifikatu egiten dituzte eskura dauden zerbitzuetarako irispideak.

Egoitzaren erabilera maila neurtzeko, biztanle bakoitzeko zenbat bisita egiten zaizkion begiratu dugu. Hona hemen xehetasunak:

2020an Burlatako, Lizarrako eta Tafallako udalen egoitzen erabilera nabarmentzen da. 2018an Tafallako eta Atarrabiako egoitzetan bakarrik erregistratzen zituzten bisitak, eta 2019tik aurrera, batez ere 2020an, bisita kopuruaren igoera orokorra ikusten da. Nolanahi ere, beste udal batzuek 2018an eta 2019an beren egoitzetan bisitarik erregistratu ez izanak ez du esan nahi bisitarik izan ez zutenik, baizik eta ez zituztela zenbatu.

*Identifikazioa eta sinadura*

2020ko ekainaren 30ean udal guztiek onartzen zituzten interesdunen identifikazioa eta sinadura elektronikoa, ziurtagiri elektronikoaren bidez. Hala ere, dagoeneko denek dute Cl@ve sistema, hau da, herritarrek zerbitzu publikoetarako duten sarbidea modu seguruan bateratu eta erraztea helburu duen sistema edo plataforma.

Kasu guztietan udalek bazituzten egoitza elektronikoaren ziurtagiria, identifikaziorako, eta zigilu elektronikoa / egiaztapen kode segurua, sinadurarako. Sinatzeko sistematzat, udal langileek autosinadura sistema erabiltzen dute –Ekonomia Gaietarako eta Eraldaketa Digitalerako Ministerioak garatutako aplikazioa–, bai eta Animsa sigdesk sistema ere.

Oro har, sinadura/ziurtagiri elektronikoa duten udal langileen kopurua handituz joan da, grafiko honetan agertzen den bezala:

Sinadura edo ziurtagiria duten langileen kopuru handiena Noaingo eta Tafallako udalek dute, eta txikiena Lizarrako Udalak, bertan bost langilek baitute sinadura elektronikoa.

*Jakinarazpen elektronikoa*

Udal guztiek egiten dituzte jakinarazpen elektronikoak, eta, oro har, horien erabilera hedatuz joan da 2018tik 2020ra bitartean, honako grafiko honetan azaltzen den moduan:

Lizarrako, Zizur Nagusiko eta Noaingo udaletan 2020an egindako jakinarazpenen ehunekoa nabarmentzen da: hurrenez hurren, ehuneko 60, 53 eta 50.

*Espediente elektronikoa*

Beren prozedurak espediente elektronikoaren bidez izapidetzeko sistemaren ezarpenean, udal batzuk aurrerago daude besteak baino, beheko taulak erakusten duenez:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Arloa | Antsoain | Aranguren | Berriozar | Burlata | Lizarra | Noain | Tafalla | Atarrabia | ZizurNagusia |
| Idazkaritza | √ | Partziala | Partziala | Partziala | Partziala | √ | Partziala | Partziala | Partziala |
| Kontratazioa | Partziala | √ | √ | √ | Partziala | √ | ─ | Partziala | ─ |
| Kontu-hartzailetza | Partziala | ─ | Partziala | Partziala | Partziala | √ | ─ | Partziala | ─ |
| Diruzaintza | Partziala | ─ | Partziala | Partziala | Partziala | √ | Partziala | Partziala | ─ |
| Diru-bilketa | √ | Partziala | Partziala | Partziala | Partziala | √ | Partziala | Partziala | ─ |
| Erregistro Orokorra | √ | Partziala | Partziala | Partziala | Partziala | √ | Partziala | Partziala | ─ |
| Zerbitzu Teknikoak | Partziala | Partziala | Partziala | Partziala | Partziala | √ | Partziala | Partziala | Partziala |
| Giza Baliabideak | Partziala | ─ | Partziala | Partziala | Partziala | √ | ─ | Partziala | ─ |
| Gizarte Zerbitzuak | ─ | Partziala | Partziala | Partziala | Partziala | Zerb. mankomunatua | ─ | Partziala | ─ |

Udal guztiek dute espediente elektronikoa 2018ko urtarrilaren 1etik, Noaingo Udalak izan ezik, berak 2019tik baitu.

Tresnaren erabilerari dagokionez, Noaingo Udala nabarmentzen da, kudeatzen dituen prozedura guztietan ezarri baitu espediente elektronikoa. Gainerako udaletan nahiko zaila da prozedura bakoitza tipifikatzea, eta ondorioz ezarpen maila apalagoa da. Arlo batzuetan oraindik ez dute espediente elektronikoa erabiltzen.

Hala ere, ez dakigu udalek kudeatzen dituzten espediente guztien gainean zenbateko portzentajea egiten duten izapidetutako espediente elektronikoek.

Administrazio elektronikoa bultzatzeko sortutako lantaldeak, IV.1 atalean aipatuak, helburuetako bat du prozeduren tipifikazio hori egitea, hura eskatzen duten toki entitateen eskura jartzeko.

*Herritarraren Karpeta*

Udal guztiek dute Herritarraren Karpeta. Tresna horren bitartez espedienteen tramitazio egoera ikus daiteke, jakinarazpen elektronikoak jaso, erregistratutako dokumentuak kontsultatu eta zergen (lurraren gaineko kontribuzioa, TMIZ, udal gainbalioa, EJZ), tasen eta prezio publikoen inguruko kudeaketak egin.

Herritarraren Karpetara 1.000 biztanleko egindako bisitak jaso dira honako grafiko honetan:

Azpimarratzekoak dira Tafallako Udalak eta neurri txikiagoan Zizur Nagusiko Udalak izandako bisiten kopuru handiak. Bi kasuetan horrek zerikusia du erroldan 2019. urteko hauteskundeak zirela-eta egindako kontsultekin.

*Datuak egiaztatzea/Egiaztapen kode segurua*

Udal guztiek dituzte kopia elektronikoen egiaztapenerako tresnak. 2018tik 2020ra arte urtean egindako egiaztapenen kopurua gorantz joan da, behean erakusten den bezala:

Oro har, 2020an gehikuntza oso handia nabari da, eta azpimarratzekoa da Burlatako Udaleko egiaztapenen kopurua. Udal hori 2019an hasi zen tresna erabiltzen. Noaingo Udalak ez digu daturik eman, baina erabili egiten du tresna hori.

*Sarbide-puntu nagusi elektronikoa*

Sarbide-puntu nagusi elektronikoa deritzon atariak erraztu egiten ditu herritarren eta administrazio publikoen arteko harremanak, zerbitzu publikoak Internet bidez eskuratu daitezen.

Udalerri bakoitzean 1.000 biztanleko bisiten ratioa kalkulatu dugu, eta grafiko honetan ageri da emaitza:

Udal guztiek dute sarbide-puntu nagusi elektronikoa. Tafallako eta Atarrabiako udaletan 2018an hasi ziren erabiltzen, eta gainerakoetan 2019an. Oro har, igoera garrantzitsua ikusi da 2020an, baina bisita gehien izan dituzten bi udalek aurreko urtean baino gutxiago izan dituzte.

*Erregistro elektronikoa*

Udal guztiek dute erregistro elektronikoa 2016. urtetik edo lehenagotik. Lizarrako eta Noaingo udalek tresnaren hornitzailea aldatu dute 2020an eta 2019an, hurrenez hurren.

Noaingo Udala baino ez zegoen Erregistroen Interkonexiorako Sistemara (SIR) atxikita 2020ko ekainean. Udal horrek badu erregistro-aplikazio ziurtatua erregistroko idazpen elektronikoak SIR sistemaren bidez trukatzeko.

Gainerako udalek Erregistro Zerbitzuen Kudeaketa Integratua (GEISER) plataforma eta Erregistro Birtualeko Bulegoa (ORVE) erabiltzen dituzte SIRekin konektatzeko, baina 2020ko ekainean oraindik ez zeukaten konexio hori; gerora konektatzen joan dira.

Herritarrek gero eta gehiago erabili dute erregistro elektronikoa 2018tik 2020ra bitartean, bide elektronikotik egindako sarreren ehunekoaren bilakaerak erakusten duenez:

Ez dago Lizarrako 2018ko eta 2019ko daturik ez Noaingo 2018ko daturik, tresna informatikoa aldatu dela-eta. 2020an, Noaingo Udaleko sarreren ehunekoa nabarmentzen da.

*Faktura elektronikoa*

Udal guztiek daukate ezarrita faktura elektronikoaren erabilera FACe plataformaren bidez (Estatuko Administrazio Orokorreko faktura elektronikoen sarbide-puntu nagusia), eta guztietan sartzen dira FACe atarira zuzeneko sarbide bat erabiliz egoitza elektronikoan edo Udalaren web orrian.

Hurrengo grafikoan erakusten dugu zenbat faktura izapidetu diren sistema horren bitartez azken hiru urteetan:

Lizarrako Udalak ez digu jakinarazi zenbat faktura erregistratu diren FACe bidez 2018an.

Abenduaren 27ko 25/2013 Legeak, faktura elektronikoa sustatu eta sektore publikoan fakturen kontularitza-erregistroa sortzekoak, 12.3 artikuluan ezartzen duenez, barne-kontroleko organoek urtean behin sistemen auditoria egin behar dute fakturen kontabilitate-erregistroei buruz. Udal batek ere ez du egiten auditoria hori.

IV.1.4. Administrazio elektronikoaren beste osagai batzuk

Atal honetan galderak egin dira administrazio elektronikoaren esparruko Segurtasun Eskema Nazionalarekin (ENS) zerikusia duten oinarrizko alderdiei buruz eta datuen babesarekin lotutako araudia betetzeari buruz, eta, azkenik, galdetu da ea udalak gune fisikorik alokatu duen entitatearen zerbitzariak kokatzeko edo zerbitzariren batean lekua alokatu duen entitatearen informazioa eta dokumentazioa biltegiratzeko.

*Segurtasun Eskema Nazionala*

2020ko ekainaren 30ean, lagineko udal bakar batek ere ez zeukan onetsita bitarteko elektronikoen erabileraren inguruko segurtasun politika, Administrazio elektronikoaren esparruan Segurtasun Eskema Nazionala arautzen duen urtarrilaren 8ko 3/2010 Errege Dekretuaren 11. artikuluan aipatzen dena.

Segurtasun Eskema Nazionalari begira erakundearen kategoria zehazteko azterketarik ere ez du bakar batek egin.

Gaur egun, lagineko udaletatik zortziri Animsa enpresa publikoak ematen dizkie administrazio elektronikoko zerbitzuak. Enpresa horrek “Segurtasun Bulegoa” sortu du, eta horren barnean batzorde bat sortu dute enpresak berak eta Nafarroako hamabi udalek; horietako lau auditoriako laginean daude.

Segurtasun Bulegoaren helburua da Segurtasun Eskema Nazionala ezartzea hala erabakitzen duten Nafarroako udaletan. Bulegoa elkarlanean ari da Inteligentzia Zentro Nazionalaren menpeko Kriptologia Zentro Nazionalarekin. Gaur egun gobernantza esparruaren definizioaren atariko fasean ari dira, eta 2022ko martxotik aurrera sistema ezartzen hastekoak dira.

*Datu pertsonalak babestea*

Udal guztiek, Noaingoak izan ezik, datuen babesaren ardura duen delegatu bat izendatu dute.

Udal guztiek, Noaingoak izan ezik, beren web orrietan argitaratzen dute datu pertsonalen tratamendu jardueren erregistroa, eta datu pertsonalen tratamenduen arriskuaren azterketa egin dute.

Neurri teknikoen eta antolaketa-neurrien eraginkortasuna ebaluatzeari dagokionez, Lizarrako eta Noaingo udalek erantzun dute ez dutela ebaluaziorik egin. Gainerakoek bai, kanpoko enpresa batekin kontratatutako auditoriaren bidez edo autoebaluazioaren bidez.

*Hosting-a/Housing-a*

Antsoain, Aranguren, Berriozar, Burlata, Tafalla, Atarrabia eta Zizur Nagusiko udalek badute hodeian ostatatzeko zerbitzua, administrazio elektronikoko zerbitzuak enkargu bidez ematen dizkien enpresa publikoaren zerbitzariarena. Guztiek dituzte ostatatze zerbitzuak web, domeinu eta posta elektronikoko kontuetarako. Hodei pribatu horrek ENSren baldintzak betetzen ditu, eta jasorik dago adostasun ziurtagiria lortu duela 2019an eta 2021ean.

Noaingo eta Lizarrako udalek hosting zerbitzua kontratatu diote administrazio elektronikoko zerbitzuak ematen dizkien enpresa pribatuari.

Zerbitzu horren kostua honako hau izan da 2020an:

|  |  |
| --- | --- |
| Udala | Zenbatekoa |
| Antsoain | 5.187 |
| Aranguren Ibarra | 5.374 |
| Berriozar | 4.550 |
| Burlata | 10.573 |
| Lizarra | 3.760 |
| Noain | AEaren barnean |
| Tafalla | 6.545 |
| Atarrabia | 6.567 |
| Zizur Nagusia | 6.474 |

Noaingo Udalak adierazi du administrazio elektronikoko zerbitzuen kontratuan sartuta daukala hosting zerbitzua, eta, beraz, ez duela kostu bereiziaren daturik.

IV.1.5. Sare sozialak, irisgarritasuna eta wifia

*Sare sozialak*

2020ko ekainaren 30ean, udalek profil aktiboak zituzten honako sare sozial hauetan:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Sare soziala | Antsoain | Aranguren | Berriozar | Burlata | Lizarra | Noain | Tafalla | Atarrabia | Zizur Nagusia |
| Facebook | √ | √ | √ | √ | √ | √ | √ | √ | √ |
| Twitter | √ | √ | ─ | √ | ─ | √ | √ | √ | √ |
| Instagram | ─ | ─ | ─ | √ | ─ | √ | ─ | √ | √ |
| Whatsapp | √ | ─ | √ | √ | ─ | √ | ─ | ─ | √ |
| You Tube | √ | ─ | ─ | √ | ─ | √ | √ | √ | √ |

Sare sozialetako profilen eta argitalpenen kudeaketa udal langileek egiten dute Antsoainen, Berriozarren, Burlatan eta Atarrabian. Lizarran eta Tafallan udaletik kanpoko langileek egiten dute kudeaketa hori, eta Arangurenen eta Zizur Nagusian, berriz, kasu batzuetan udal langileek egiten dute eta beste batzuetan kanpoko langileek.

Herritarren intereseko udal informazioa eta jardueren eta ekitaldien agenda argitaratzen dituzte, oro har.

*Sare sozialen irisgarritasuna*

Udalek irailaren 7ko 1112/2018 Errege Dekretuan xedatutakoa bete behar dute (sektore publikoko webguneen eta gailu mugikorretarako aplikazioen irisgarritasunari buruzko errege dekretua).

Hona betekizunetako batzuk: irisgarritasunaren ardura izanen duen unitatea izendatzea; webguneek eta gailu mugikorretarako aplikazioek irisgarritasun baldintzak betetzea; iradokizunak eta kexak helarazteko mekanismoa; neurrigabeko zamarengatik betebeharretik salbuesteko justifikazio-txostena; edo halako jarduketarik egin ez izanaren urtean behingo aitorpena.

Hona hemen udalen egoeraren laburpena:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Zerbitzua | Antsoain | Aranguren | Berriozar | Burlata | Lizarra | Noain | Tafalla | Atarrabia | Zizur Nagusia |
| Irisgarritasunaren ardura izanen duen unitatea izendatzea | Ez | Ez | Ez | Ez | Ez | Ez | Ez | Ez | Ez |
| Webguneen irisgarritasun baldintzak betetzea | √ | √ | √ | √ | √ | √ | √ | √ | √ |
| Gailu mugikorren irisgarritasun baldintzak betetzea | Ez | Ez | Ez | Ez | Ez | Ez | Ez | Ez | Ez |
| Urteroko irisgarritasun txostena | Ez | Ez | Ez | Ez | Ez | Ez | Ez | Ez | Ez |
| Iradokizunak, kexak eta irisgarritasun baldintzen ez-betetzeak jakinarazteko mekanismoa | √ | √ | √ | √ | √ | √ | √ | √ | √ |

Kasu guztietan webguneen irisgarritasun baldintzak betetzen dira, eta, halaber, iradokizunak, kexak eta irisgarritasun baldintzen ez-betetzeak jakinarazteko mekanismoak daude. Gainerako galderetan erantzun guztiak ezezkoak izan dira.

*Wifi sareak*

Udal egoitzetan edota erabilera publikoko eremuetan hari gabeko sareak langile publikoen edo herritarren eskura egoteari buruzko emaitzak honako taula honetan jaso dira:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Zerbitzua | Antsoain | Aranguren | Berriozar | Burlata | Lizarra | Noain | Tafalla | Atarrabia | Zizur Nagusia |
| Udal egoitzetan hari gabeko sareak egotea langileen konexiorako | Bai | Bai | Bai | Partziala | Partziala | Bai | Ez | Partziala | Ez |
| Udal egoitzetan hari gabeko sareak egotea herritarren konexiorako | Partziala | Partziala | Partziala | Partziala | Ez | Bai | Bai | Bai | Ez |
| Udalerriko leku jakin batzuetan hari gabeko sareak egotea herritarrentzat | Ez | Ez | Ez | Bai | Ez | Bai | Ez | Ez | Bai |

Oro har, udalek badituzte hari gabeko sareak udal langileen eta herritarren konexiorako, Antsoainen izan ezik. Zenbait entitatek erantzun dute eskuragarritasun partziala dutela, alegia, sarea ez dagoela eskuragarri udal egoitza guztietan.

Herritarrentzako sareak, berriz, Burlatako, Noaingo eta Zizur Nagusiko udalek baino ez dituzte.

IV.1.6. COVID-19aren ondorioak

2019ko abenduaren 31n udaletako batek ere ez zuen onetsia urrutiko laneko edo telelaneko neurrien inguruko erabakirik eta, beraz, langile publiko batek ere ez zituen bere eginkizunak araubide horretan betetzen.

Alarma egoerak iraun zuen bitartean (2020ko martxotik ekainera arte) udal guztiek ezarri zituzten telelaneko neurriak langileentzat, baina ez ziren kasu guztietan hartu gaiari buruzko erabaki formalak. Zenbait kasutan, lan araubide hori langile guztientzat ezarri zen arlo jakinetan, eta beste batzuetan, berriz, langileetako batzuentzat edo txandaka ezarri zen.

Beheko taulan erakusten dugu udal bakoitzean zenbat langile dauden guztira eta itxialdian zenbatek jardun zuten telelaneko araubidean:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Gaia | Antsoain | Aranguren | Berriozar | Burlata | Lizarra | Noain | Tafalla | Atarrabia | ZizurNagusia |
| Langile kop. 2020-03-14an | 116 | 78 | 93 | 198 | 125 | 54 | 134 | 112 | 97 |
| Telelaneko langileak, alarma egoerak iraun bitartean (2020-03-14tik 2020-06-20ra) | 15 | 6 | 12 | 45 | 25 | 10 | 33 | 39 | 23 |
| Telelaneko langileen ehunekoa | % 13 | % 8 | % 13 | % 23 | % 20 | % 19 | % 25 | % 35 | % 24 |
| Telelanean bitarteko informatiko pertsonalak erabili zituzten langileak | 14 | 5 | 11 | 40 | 0 | 8 | 1 | 38 | 22 |
| Telelaneko langileen kop. 2020-12-31n | 3 | 0 | 6 | 10 | 0 | 0 | 0 | 12 | 0 |

Batez beste, langileen ehuneko 21 aritu ziren telelaneko araubidean alarma egoerak iraun bitartean. 2020ko abenduaren 31n, ordea, lan gehiena berriz ere presentziala zen eta beren eginkizunak telelanaren bidez betetzen aritutako langileen ehuneko 15ek bakarrik jarraitzen zuten araubide horretan.

Beren eginkizunetan telelaneko araubidean aritu ziren langile gehienek beren bitarteko informatiko pertsonalak erabili zituzten, Lizarrako Udalean izan ezik.

Telelanaren aplikazioa desberdina izan zen udal arlo batetik bestera, xehakapen honen arabera:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Arloa  | Antsoain | Aranguren | Berriozar | Burlata | Lizarra | Noain | Tafalla | Atarrabia | Zizur Nagusia |
| Idazkaritza | P | E | P | O | O | O | P | P | P |
| Kontratazioa | P | E | P | O | O | O | P | O | O |
| Kontu-hartzailetza | P | O | P | O | O | O | P | O | O |
| Diruzaintza | P | O | P | O | O | O | P | O | O |
| Diru-bilketa | E | O | P | O | O | O | P | O | O |
| Erregistro Orokorra | E | P | P | O | O | O | E | P | O |
| Zerbitzu Teknikoak | E | P | P | O | O | O | P | P | O |
| Giza Baliabideak | P | - | P | O | O | O | P | P | E |
| Gizarte Zerbitzuak | P | E | - | P | P | O | P | P | - |

P= Partziala; O= Osoa; E= Ezer ez

Lan telematikoen ezarpenerako, udalek honako inbertsio hauek egin dituzte bitarteko teknikoetan:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Inbertsioa | Antsoain | Aranguren | Berriozar | Burlata | Lizarra | Noain | Tafalla | Atarrabia | Zizur Nagusia |
| Kop. | Zenb. |  |  |  |  | Kop. | Zenb. | Kop. | Zenb. | Kop. | Zenb. | Kop. | Zenb. | Kop. | Zenb. | Kop. | Zenb. |
| Ordenagailu eramangarriak |  |  |  |  |  |  |  |  |  |  | 11 | 12.770 | 5 | 4.278 |  |  |  |  |
| Monitoreak |  |  |  |  |  |  |  |  |  |  |  |  | 5 | 1.064 |  |  | 2 | 431 |
| Telefono mugikorrak |  |  |  |  |  |  |  |  |  |  |  |  |  |  | 2 | 300 |  |  |
| Beste batzuk (suebakiak, telelaneko lizentziak, urrutiko konexioak, bideokonferentzien sistema...) |  | 980 |  | 1.088 |  | 2.288 |  | 6.927 |  | 300 |  |  |  | 16.347 |  | 6.000 |  | 4.085 |
| Kostua, guztira |  | 980 |  | 1.088 |  | 2.288 |  | 6.927 |  | 300 |  | 12.770 |  | 21.689 |  | 6.300 |  | 4.516 |

Pandemiaren ondorioz lan telematikoetara egokitu beharrak izan zuen kostuan alde handiak ageri dira entitateen artean.

Gehienek hautatu duten konponbide teknikoa izan da entitatearen ekipamenduak urrutitik kontrolatzeko programak erabiltzea. Berriozar eta Lizarrako kasuetan sare pribatu birtualeko konexioa (VPN) izan da erabilitako konponbidea.

Azkenik, martxoaren 31ko 11/2020 Errege Lege-dekretuaren bidez onetsitako presako neurri osagarriei dagokienez, neurri horietan kide anitzeko organoei ahalmena eman zitzaien urrutitik bilkurak egin eta erabakiak hartzeko; bada, honako udal hauek baliatu dute neurri hori, taulan jaso dugun bezala:

|  |  |  |  |  |  |  |
| --- | --- | --- | --- | --- | --- | --- |
| Kide anitzeko organoa | Berriozar | Burlata | Lizarra | Tafalla | Atarrabia | Zizur Nagusia |
| Alarma e. | Gero | Alarma e. | Gero | Alarma e. | Gero | Alarma e. | Gero | Alarmae. | Gero | Alarmae. | Gero |
| Osoko Bilkura | ─ | ─ | √ | √ | √ | √ | ─ | ─ | √ | √ | √ | √ |
| Tokiko Gobernu Batzarra | ─ | ─ | ─ | ─ | √ | √ | ─ | ─ | √ | ─ | √ | √ |
| Kontratazio mahaiak | ─ | ─ | ─ | ─ | √ | √ | ─ | ─ | ─ | ─ | ─ | ─ |
| Informazio batzordeak | ─ | ─ | √ | ─ | √ | √ | ─ | √ | ─ | ─ | √ | √ |
| Bozeramaileen Batzarra | √ | ─ | ─ | ─ | √ | √ | ─ | ─ | ─ | ─ | √ | √ |
| Beste batzuk | ─ | ─ | √ | √ | ─ | ─ | ─ | ─ | ─ | ─ | √ | √ |

IV.1.7. Administrazio elektronikoaren ezarpenaren ondorioak ingurumenean

Administrazio elektronikoa udaletan ezartzeak eta gehiago erabiltzeak, a priori, material kontsumigarrietan eta posta zerbitzuan gutxiago gastatzea dakar. Grafiko hauetan jaso dugu udalek paperean, tonerrean eta posta zerbitzuan egindako gastuaren bilakaera:

Noaingo Udalak azaldu du derrigorrezko diru-bilketa bere gain hartu eta horretarako baliabide berekiak erabili dituelako handitu direla kontsumoak 2019an.

Aranguren Ibarreko eta Noaingo udaletan, agiriak artxibatzeko erabiltzen ziren zenbait toki hustu egin dira eraikin administratiboetan; gainerako udaletan ez.

IV.2. Amaierako konklusioa eta gomendioak

Hona hemen konklusio nagusiak:

* Toki sektore publikoak 702 toki entitate biltzen ditu: 272 udal, 346 kontzeju, 62 mankomunitate eta udalen 22 batasun.

Nafarroako udalen ehuneko 69k dituzte 1.000 biztanle baino gutxiago, eta tamaina txiki horrek badu eragina zerbitzuen prestazioan, oro har, eta administrazio elektronikoko zerbitzuetan, zehazki.

Lagineko udalei egindako inkestetan jaso diren ohar batzuek NFKAren aldetik laguntza instituzional, ekonomiko eta tekniko handiagoa behar dela diote.

* NFKAk ez du azterlanik egin Nafarroako toki entitateen administrazio elektronikoko zerbitzuaren beharrei, ezarpen mailari eta egungo egoerari buruz.

NFKAk 2020an eta 2021ean egindako dirulaguntza-deialdiek toki entitateen portzentaje txiki bati eragin diote, eta ordaindutako diru kopuruak urriegiak dira administrazio elektronikoaren ezarpena benetan eta eraginkortasunez sustatzeko.

* Fiskalizatutako udaletako bakoitzak bere kabuz heldu die APEL eta SPAJL legeek administrazio elektronikoaren arloan ezarritako eskakizunei. Baliabide materialak eta langileak xedatzen dira behar bezalako plangintzarik gabe eta AEko zerbitzuen ezarpenerako lehentasunik ezarri gabe. Gainera, ez zaio jarraipenik egiten herritarren eskura jarritako zerbitzuen erabilera mailari.
* Toki entitateek beharrezkotzat jotzen dute elkarri lagundu eta elkarlanean aritzea, eta teknologiak batera erabiltzea, administrazio elektronikoaren arloko betebeharretan eraginkortasun eta efizientzia handiagoak lortzeko.
* Auditoretzapeko udaletan ikusi da administrazio elektronikoarekin lotutako tresna hauek ezarpen maila onargarria dutela: egoitza elektronikoa, identifikazioa eta sinadura, jakinarazpen elektronikoa, espediente elektronikoa, herritarraren karpeta, datuen egiaztapena, sarbide-puntu nagusi elektronikoa, erregistro elektronikoa eta faktura elektronikoa.

Datu-bitartekaritzarako plataforma eta erregistroen arloko laguntza bulegoak ezarpen prozesuan daude, eta, azkenik, ezarri gabe daude zerbitzu hauek: artxibo elektronikoa, artxibo elektroniko bakarra, ahalordeen erregistroa eta gaitutako funtzionario publikoen erregistroa.

* Oro har, digitalizazio maila apala da zergen kudeaketari dagokionez, eta aurreratuagoa tasa eta prezio publikoekin eta dirulaguntzekin zerikusia duten izapideetan. Burlatako Udalak lortutako maila nabarmentzen da.

Egin dugun lanean iritsi ditugun konklusioak kontuan hartuta, hona gure gomendioak:

***Nafarroako Foru Komunitateko Administrazioari***

* *Nafarroako toki entitateek administrazio elektronikoaren ezarpenaren arloan dituzten beharren azterketa egitea, haien egungo egoera ezagutzeko.*
* *Administrazio elektronikoko zerbitzuen ezarpena sustatzea, estrategia orokorra zehaztuz, eta zerbitzu horiek eraginkortasunez eta bete-betean inplementatzeko behar diren giza baliabideak eta baliabide ekonomikoak eta teknologikoak toki entitateen eskura jartzea, eskalako ekonomien lorpena ahalbidetuz.*
* *Herritarrek administrazio elektronikoa erabil dezaten sustatzea.*

***Toki entitateei***

* *Barne-antolaketa egokitzea, amaitu gabeko prozesuak amaitzea eta kudeatzen diren prozeduren tramitazio telematikoan aurrera egitea haien fase guztietan.*
* *Administrazio elektronikoko zerbitzuak gehiago erabil daitezen sustatzea eta abian diren edo etorkizunean eginen diren ekintzen jarraipenerako sistemak ezartzea.*

Txosten hau, indarrean dagoen araudiak ezarritako izapideak bete ondoren, Edurne Martinikorena Matxain auditoreak proposatuta eman da, bera izan baita lan honen arduraduna.

Iruñean, 2022ko otsailaren 10ean

Lehendakaria,

Asunción Olaechea Estanga

1. eranskina. Udalei bidalitako galde-sortaren laburpena

|  |
| --- |
| **UDALENTZAKO GALDE-SORTA** |
|
| **Orokorra** |
| Hasita al zegoen administrazio elektronikoaren ezarpena Udalean 2020ko ekainaren 30ean?  |
| Nafarroako Gobernuaren laguntzarik jaso al duzue udalerrian administrazio elektronikoaren ezarpen osoa edo partziala egiteko? |
| Udalak ba al zuen 2020ko ekainaren 30ean administrazio elektronikoaren arloko araudi indardunik (ordenantzak, erregelamenduak, zirkularrak edo prozedurari buruzko eskuliburuak)? |
| Udala atxikita al dago Administrazio Elektronikoko Oinarrizko Konponbideak Elkarri Emateko Hitzarmenera (PMSBAE)?  |
| Udala atxikita al dago GEISER/ORVE plataformara, erregistro elektronikorako eta SIR sistemarako sarbide gisa?  |
| Udala atxikita al dago Herritarrentzako Arretarako Bulego Integratuen Sarera?  |
| **Nafarroako Gobernuarekiko harremanak** |
| Uste duzu Nafarroako Gobernuak administrazio elektronikoaren arloan eskaintzen dituen zerbitzuak zuen beharretarako egokiak direla? |
| Nafarroako Gobernuak egin al du inolako ebaluaziorik administrazio elektronikoa Udalean inplementatzeari buruz? |
| **Antolaketa eta langileak** |
| Udalak zenbat langile dituen, guztira, 2020ko ekainaren 30ean |
| Nola betetzen diren Udalean administrazio elektronikoaren ezarpenarekin, mantentzearekin, kudeaketarekin edo jarraipenarekin zerikusia duten zereginak. |
| 2020ko ekainaren 30ean zenbat langilek zituzten berariazko eginkizunak administrazio elektronikoaren ezarpenarekin, mantentzearekin edo jarraipenarekin lotuta |
| 2020ko ekainaren 30ean Informazioaren eta Komunikazioaren Teknologietako (IKT) zenbat teknikari zeuden administrazio elektronikoaren ezarpenarekin, mantentzearekin edo jarraipenarekin lotuta |
| Administrazio elektronikoa ezarri baino lehen, egin al du Udalak azterlanik, haren ezarpenak antolaketaren, langileen eta teknikaren aldetik zer beharrizan sortuko dituen zehazteko? |
| Egokitu al da Udalaren antolaketa administrazio elektronikoa bertan ezartzeak sortutako beharrizanetara? |
| 2019ko urtarrilaren 1etik 2020ko ekainaren 30era bitartean, eman al zaie prestakuntzarik Udaleko langileei, administrazio elektronikoarekin lotutako aplikazio edo sistema berriak erabiltzeko? |

|  |
| --- |
| **UDALENTZAKO GALDE-SORTA** |
| Ezer egin al da Udalaren zerbitzu elektronikoen erabilera herritarren artean sustatzeko? |
| Udalak egiten al du jarraipen jarduketarik ikusteko nola erabiltzen dituzten herritarrek haren zerbitzu elektronikoak? |
| **Ezarri diren administrazio elektronikoko zerbitzuak** |
| Egoitza elektronikoa (SPAJL, 38. art.) |
| Identifikazioa eta sinadura |
| Jakinarazpena elektronikoa (APEL, 41.1 art.) |
| Espediente elektronikoa (APEL, 70. art.) |
| Sarbidea datu-bitartekaritzarako plataformara (APEL, 28.2 art.) |
| Herritarraren karpeta (APEL, 53.1 art.) |
| Datuak egiaztatzea/egiaztapen kode seguruak (APEL, 27.3 art.). |
| Artxibo elektronikoa (SPAJL, 46. art.) |
| Artxibo elektroniko bakarra (SPAJL, 17. art.) |
|  Sarbide-puntu nagusi elektronikoa (APEL, 13.a art.) |
|  Erregistro elektronikoa (APEL, 16. art.) |
| Udalak egokitu al ditu Erregistro Orokorreko bulegoak Erregistroen arloko Laguntza Bulego izateko? |
| Ahalordeen erregistro elektronikoa (APEL, 6. art.) |
| Gaitutako funtzionario publikoen erregistroa (APEL, 12.3 art.) |
| Faktura elektronikoa (25/2013 Legea, abenduaren 27koa, sektore publikoan faktura elektronikoa bultzatzeari eta fakturen erregistroa sortzeari buruzkoa) |
| Kontratazio zentralizatua |
| Segurtasun Eskema Nazionala |
|   | Urtarrilaren 8ko 3/2010 Errege Dekretuak Segurtasun Eskema Nazionala arautzen du administrazio elektronikoaren esparruan. Ba al du entitateak dekretu horren 11. artikuluan aipatzen den segurtasun politika jasotzeko dokumenturik, bitarteko elektronikoen erabilera dela-eta? |
|   | Esleitu al dira Udalean informazioaren, zerbitzuaren, segurtasunaren eta sistemaren arduradun rolak? |
|   | Zer kategoriatan dago Udala Segurtasun Sistema Nazionalari dagokionez?  |
|   | Egin al da Segurtasun Sistema Nazionala betetzeari buruzko auditoriarik, goiko eta erdiko kategorietako sistemetarako, edo Segurtasun Sistema Nazionalean eskatzen den betetze-autoebaluazio edo betetze-auditoriarik, beheko kategorietako sistemetarako? |
|   | Ematen al ditu Udalak Segurtasunaren Egoerari buruzko Txostena egiteko datuak INES tresnaren bitartez, 2016ko urriaren 7ko Ebazpenaren bidez onetsitako Segurtasun Jarraibide Teknikoa betez? |
|   | Izan al du Udalak segurtasun gorabeherarik bere sistema, sare eta terminal informatikoetan azken hiru urteetan? |
| **UDALENTZAKO GALDE-SORTA** |
|
|
| Elkarreragingarritasun Eskema Nazionala  |
|   | Administrazio publikoen arteko elkarreragingarritasunerako zer plataforma edo konponbidera zegoen atxikita Udala 2020ko ekainaren 30ean? |
|   | Udalak sortu al ditu informazio administratiboaren direktorioa (SIA) eta unitate organiko eta bulegoena (DIR3)? Hala egin badu, egunean ditu? |
|   | Udalak administrazio elektronikoko konponbideren bat baldin badu beste administrazio publiko batzuen sistemak berrerabiliz sortua ez dena, adierazi ea konponbide horrek Elkarreragingarritasun Eskema Nazionalaren eskakizunak betetzen dituen. |
| Datuen babesa |
|   | Nor izendatu duzue Udalean Datuen Babesaren arloko delegatu? |
|   | Jakinarazi al zaie haren izendapena autonomia-erkidegoko Datuak Babesteko Bulegoari eta Datuak Babesteko Espainiako Bulegoari, bat etorriz Datu pertsonalak babesteko eta eskubide digitalak bermatzeko abenduaren 5eko 3/2018 Lege Organikoaren 34.3 artikuluarekin? |
|   | Udalak ba al du tratamendu jardueren erregistrorik, Datu pertsonalak babesteko eta eskubide digitalak bermatzeko abenduaren 5eko 3/2018 Lege Organikoaren 31. artikuluan ezarri bezala? |
|   | Egin al dira arrisku azterketak, entitateak datu pertsonalekin egiten dituen tratamenduei buruz? Eta inpaktuaren ebaluazioak, arrisku handiko tratamenduetarako? |
|   | Udalak ebaluatzen eta egiaztatzen al du neurri tekniko eta antolaketa-neurrien eraginkortasuna? |
| Housing-a: Udalak alokatu al du gune fisikorik "datu-zentroren" batean, entitatearen zerbitzariak segurtasun maila goreneko ingurune batean edukitzeko?  |
| Hosting-a: Udalak alokatu al du tokirik zerbitzariren batean, entitatearen informazioa eta dokumentazioa biltegiratzeko?  |
| **Sare sozialak, irisgarritasuna eta wifia** |
| Sare sozialak: Udalak ba al du sare sozialetan kontu aktiborik 2020ko ekainaren 30ean? Zeinetan? |
| Irisgarritasuna |
|   | Toki entitatean zein izendatu duzue webguneen eta gailu mugikorretarako aplikazioen irisgarritasunerako unitate arduradun? (1112/2018 ED, 16. art.) |
|   | Adierazi noraino betetzen diren Udalaren webguneen irisgarritasun baldintzak, irisgarritasun adierazpenaren arabera bete beharrekoak (1112/2018 ED, 15. art.) |
|   | Adierazi noraino betetzen diren Udalaren gailu mugikorretarako aplikazioen irisgarritasun baldintzak, irisgarritasun adierazpenaren arabera bete beharrekoak (1112/2018 ED, 15. art.) |

|  |
| --- |
| **UDALENTZAKO GALDE-SORTA** |
|
|   | Egin al da irisgarritasunari buruzko urteko txostena, webguneen eta mugikorretarako aplikazioen irisgarritasun baldintzak betetzen ote diren berrikusi ondoren, 1112/2018 EDaren 17. artikuluan ezartzen den bezala? |
|   | Udalak ba al du komunikaziorako mekanismoren bat iradokizunak eta kexak aurkeztea ahalbidetzen duena, bai eta irisgarritasun baldintzen edozein ez-betetze jakinaraztea eta eman gabeko informazioa eskatzea ere? |
| Wifi konexioa |
|   | Udal egoitzetan ba al dago hari gabeko sarerik udal langileen konexiorako? |
|   | Udal egoitzetan ba al dago hari gabeko sarerik bertaratzen diren herritarren doako konexiorako? |
|   | Udalak sortu al du hari gabeko doako sarerik udalerriko gune batzuetan herritarrak doan konektatu ahal izateko? |
| **Informazio ekonomikoa eta aurrekontuei buruzkoa** |
| Nafarroako Gobernuaren dirulaguntzen edo bestelako laguntzen bidez Udalak 2019an bere administrazio elektronikoa ezartzeko eta mantentzeko jasotako zenbatekoa |
|  Nafarroako Gobernuaren dirulaguntzen edo bestelako laguntzen bidez Udalak 2020an bere administrazio elektronikoa ezartzeko eta mantentzeko jasotako zenbatekoa |
| Estatuaren dirulaguntzen edo bestelako laguntzen bidez Udalak 2019an bere administrazio elektronikoa ezartzeko eta mantentzeko jasotako zenbatekoa |
| Estatuaren dirulaguntzen edo bestelako laguntzen bidez Udalak 2020an bere administrazio elektronikoa ezartzeko eta mantentzeko jasotako zenbatekoa |
| Europar Batasunaren dirulaguntzen edo bestelako laguntzen bidez Udalak 2019an bere administrazio elektronikoa ezartzeko eta mantentzeko jasotako zenbatekoa |
| Europar Batasunaren dirulaguntzen edo bestelako laguntzen bidez Udalak 2020an bere administrazio elektronikoa ezartzeko eta mantentzeko jasotako zenbatekoa |
| Beste dirulaguntza eta laguntza batzuen bidez Udalak 2019an administrazio elektronikoko konponbidea ezartzeko eta mantentzeko jasotako zenbatekoa |
| Beste dirulaguntza eta laguntza batzuen bidez Udalak 2020an administrazio elektronikoko konponbidea ezartzeko eta mantentzeko jasotako zenbatekoa. |
| Definitu al da 2019ko eta 2020ko aurrekontuetan berariazko aurrekontu programa eta aplikaziorik Udalean administrazio elektronikoa ezartzeko eta mantentzeko? |
| Hornitzaileek kontratu bidez Udalari emandako administrazio elektronikoko zerbitzuei dagokien urteko gastua, 2019 |
| Administrazio publikoek Udalari emandako administrazio elektronikoko zerbitzuei dagokien urteko gastua, 2019 |

|  |
| --- |
| **UDALENTZAKO GALDE-SORTA** |
|
| **COVIDaren ondorioak** |
| Hornitzaileek kontratu bidez Udalari emandako administrazio elektronikoko zerbitzuei dagokien urteko gastua, 2020 |
| Administrazio publikoek Udalari emandako administrazio elektronikoko zerbitzuei dagokien urteko gastua, 2020  |
| Udalean 2019ko abenduaren 31n ba al zegoen erabakiren bat indarrean, udal langileek bitarteko elektroniko eta telematikoak erabiliz urrutitik lan egiteko neurriak (telelana) ezartzeari buruzkoa? |
| Adierazi 2019ko abenduaren 31n Udaleko zenbat langilek betetzen zituzten beren eginkizunak telelanaren araubidean |
| Adierazi zenbat langile zituen Udalak 2020ko martxoaren 14an, Espainian alarma egoera dekretatu zen egunean |
| 2020ko martxoaren 14tik ekainaren 20ra bitartean, Espainian alarma egoera dekretatu zen aldian, Udalak erabakirik hartu al zuen udal langileek bitarteko elektroniko eta telematikoak erabiliz urrutitik lan egiteko neurriak (telelana) ezartzeari buruz? |
| Adierazi zer arlotan egin zen telelana 2020ko martxoaren 14tik ekainaren 20ra bitartean, Espainian alarma egoera dekretatu zen aldian  |
| Adierazi zenbat langilek bete zituzten beren eginkizunak telelanaren araubidean Espainiako alarma egoerak iraun zuen bitartean (2020ko martxoaren 14tik ekainaren 20ra bitartean)  |
| Alarma egoera 2020ko ekainaren 20an amaitu zenetik, hartu al zen beste erabakirik urrutiko laneko aldia luzatzeko? |
| 2020ko martxoaren 14tik aurrera urrutiko lana ezartzeko, Udalak inbertsiorik egin behar izan al du bitarteko tekniko gehigarrietan, hala nola ordenagailu eramangarri edo antzekoetan? |
| Lana urrutitik egiten zuten langileek, izan al zuten etxetik aplikazio, karpeta, fitxategi eta abarretarako sarbidea, bulegoan baleude bezala, VPN edo horrelakoren baten bidez? |
| Adierazi zenbat langilek jarraitzen duten beren eginkizunak telelanaren araubidean betetzen 2020ko abenduaren 31n |
| Adierazi zer konponbide tekniko hautatu den telelana egiteko |
| 2020ko martxoaren 14tik ekainaren 20ra bitartean, Udaleko ordezkaritza eta gobernu organoen eta kide anitzeko beste organo batzuen bilkurak eta erabakiak urrutitik egin edo onetsi al dira, bitarteko elektroniko eta telematikoak erabiliz, martxoaren 31ko 11/2020 Errege Lege-dekretuaren babesean, zeinak aldatu baitzuen Toki Araubidearen Oinarriak arautzen dituen apirilaren 2ko 7/1985 Legearen 46. artikulua? |
| 2020ko ekainaren 20tik aurrera, jarraitu al duzue kide anitzeko organoen bilkurak urrutitik egiten, bitarteko elektroniko eta telematikoak erabiliz? |

|  |
| --- |
| **UDALENTZAKO GALDE-SORTA** |
| **Ingurumen gaiak** |
| Posta zerbitzuan 2019an gastatutako zenbatekoa (aitortutako betebeharrak) |
| Posta zerbitzuan 2020an gastatutako zenbatekoa (aitortutako betebeharrak) |
| Udalaren eraikin administratiboetan agiriak artxibatzeko erabilitako tokirik hustu al da administrazio elektronikoa ezarri eta gero?  |
| Udalak ba al du cloud computing zerbitzurik (hodeiko zerbitzua), berak kontratatuta nahiz Nafarroako Gobernuak eskainita? |
| Erantsi, halakorik baldin bada, Udalak “zabor elektronikoa” (CPUak, inprimagailuak, disko gogorrak eta abar) birziklatzeko ezarritako protokoloa. |
|  |

2. eranskina. Administrazio elektronikoaren ezarpenaren adierazleak

|  |
| --- |
| **ADMINISTRAZIO ELEKTRONIKOAREN EZARPENA** |
|  |  |  |  |  |  |  |  |  |  |
| 0 maila: egoitza elektronikoan ez dago izapideari buruzko informaziorik |  | 3. maila: betetako inprimaki edo eskabideak egoitza elektronikoaren bidez bidaltzen ahal dira |
| 1. maila: egoitza elektronikoan izapideari buruzko informazioa besterik ez dago2. maila: izapidea egiteko bete behar diren inprimakiak deskargatzen ahal dira |  | 4. maila: tramitazio osoa egiten ahal da (ordainketa barne, ordaindu behar denean) |  |  |
|  |  |  |  |  |  |  |  |  |  |
| **Zenbait izapideren tramitazio elektronikoan 2018-2020 bitartean lortutako maila, 2020ko abenduaren 31n** | **Antsoain** | **Aranguren** | **Berriozar** | **Burlata** | **Lizarra** | **Noain** | **Tafalla** | **Atarrabia** | **Zizur Nagusia** |
| **Udal zergen izapideak:** ondasun higiezinen gaineko zerga (OHZ)  | 2 | 2 | 1 | 3 | 1 | 1 | 1 | 2 | 1 |
| **Udal zergen izapideak**: trakzio mekanikoko ibilgailuen gaineko zerga (TMIZ)  | 2 | 2 | 3 | 3 | 1 | 1 | 1 | 2 | 1 |
| **Udal zergen izapideak**: eraikuntza, instalazio eta obren gaineko zerga (EIOZ) | 2 | 3 | 3 | 3 | 0 | 1 | 1 | 2 | 1 |
| **Udal zergen izapideak:** ekonomia-jardueren gaineko zerga (EJZ) | 2 | 2 | 0 | 3 | 0 | 2 | 1 | 2 | 1 |
| **Udal zergen izapideak:** hiri lurren balio gehikuntzaren gaineko zerga  | 2 | 2 | 0 | 1 | 0 | 1 | 1 | 2 | 1 |
| **Zenbait izapideren tramitazio elektronikoan 2018-2020 bitartean lortutako maila, 2020ko abenduaren 31n** | **Antsoain** | **Aranguren** | **Berriozar** | **Burlata** | **Lizarra** | **Noain** | **Tafalla** | **Atarrabia** | **Zizur Nagusia** |
| **Tokiko jabari publikoaren erabilera pribatiborako edo aprobetxamendu berezirako tasaren** izapideak | 3 |  | 0 | 4 | 3 | 2 | 0 | 3 | 1 |
| **Obra lizentziak** lortzeko izapideak | 3 | 4 | 4 | 3 | 3 | 2 | 3 | 3 | 1 |
| **Establezimenduak irekitzeko lizentziak** lortzeko izapideak | 3 | 4 | 4 | 3 | 3 | 2 | 1 | 3 | 1 |
| **Erroldako** izapideak (altak, bajak, bizileku aldaketak) | 3 | 3 | 2 | 3 | 3 | 2 | 3 | 3 | 1 |
| **Kultura eta prestakuntza jardueretan** (lantegiak, ikastaroak) parte hartzeko izapideak | 3 | 2 | 3 | 4 | 0 | 4 | 3 | 3 | 1 |
| **Kirol jardueretan** parte hartzeko izapideak | 3 | 2 | 1 | 4 | 0 | 1 | 0 | 3 | 1 |
| **Laguntza eta dirulaguntzekin** zerikusia duten izapideak | 3 | 2 | 2 | 4 | 0 | 2 | 0 | 3 | 1 |
|  |  |  |  |  |  |  |  |  |  |

Behin-behineko txostenari aurkeztutako alegazioak

Kontuen Ganberak Nafarroako 8.000 eta 20.000 biztanle arteko udaletan administrazio elektronikoa ezartzeari buruz egin duen behin-behineko txostenerako ekarpenak

2022ko otsailaren 2an 2022-0030 zenbakiko ebazpenaren bidez onetsi zen Nafarroako 8.000 eta 20.000 biztanle arteko udaletan administrazio elektronikoa ezartzeari buruzko behin-behineko fiskalizazio txostena, eta horren berri eman zen, otsailaren 8ra arte alegazioak egin ahal izateko.

Aipatu biztanleria duten toki entitateetan administrazio elektronikoa ezartzeari buruzko datuen kuantifikaziotik harago, eta gomendioei dagokienez, honako hau adierazi behar da:

Lehenik, toki entitate gehienentzat zaila da datuen ekarpena zehaztasunez osatzea, ez dutelako behar bezala gaitutako langilerik informazio hori ustiatzeko eta, horrenbestez, hura eskatu bezala prestatu eta aurkezteko. Horrek, zalantzarik gabe, datuen homogeneizaziorako zailtasuna sortzen du; are zailtasun handiagoa, kontzeptu edo termino batzuk beti neurri berean erabiltzen ez direnean edo udal langileen ezagutzaren norainokoaren neurrian prestatzen eta aurkezten direnean. Langile horiek, berriz ere ohartarazten dugu, ez dira espezialistak hainbeste ertz dituen arlo korapilatsu honetan.

Bigarrenik, datuek ez dituzte islatzen langile publikoen higadura eta kostua, aldaketa handi honi ekin behar baitiote, kasu gehienetan, inolako orientazio edo tresnarik gabe, ez bada aldaketari ekiteko banakako borondatea, baina gaia ez ezagutzeak eragiten dituen zalantzekin; hala, haren ezarpena lortzen inondik ere laguntzen ez duten estres egoerak eta tirabirak sortzen dira.

Hirugarrenik, detektatu eta behin-behineko txostenean jaso diren gabeziez harago –haiexek dira egindako gomendioen xede–, kontuan izan behar dugu honako hau:

Administrazio elektronikoa errealitate bat da, betebehar bat eta herritarrek exijitzen ahal duten eskari bat; hala ere, gaur egun, bete gabeko zor edo eginbehar bat da Nafarroako Administrazio Publiko osoan, ez bakarrik Toki Administrazioan, azken horrentzat behin-behineko txostenak islatzen duen bezala.

Administrazio elektronikoaren ezarpenak eskatzen dituen bitartekoak, baliabideak eta ezagutzak falta ditugu administrazio gehienetan eta, neurri handiagoan, toki administrazioetan. Dagoeneko eskuratuak eta ezarriak behar genituen, baina horretan hasi berriak gara, behin-behineko txostenean agertzen den moduan.

Administrazio publiko guztiek arlo honetan arazo berak eta premia berak dituzte neurri handiagoan edo txikiagoan, eta zalantzarik gabe eta ezinbestez konponbide berak erabiltzera jo behar dute, elkarri lagundu eta baliabideak eta ezagutzak partekatu, Administrazio Publikoaren eredu berri bat, bizkorragoa, eraginkorragoa eta eskuragarriagoa, eratzera eraman behar gaituen erronka garrantzitsu eta eskerga honi elkarrekin heldu ahal izateko.

Ez gara ari administrazio bakoitzaren berariazko behar edo helburuez edo administrazio bakoitzak legegintzaldirako duen proiektu propioaz; Administrazio Publikoari eman beharreko egiturazko mekanismoez ari gara, erantzuna eman diezaien herritarrei, buruzagiek dituzten eskala eta helburu politikoak gorabehera. Ez gara ari politikaz edo interes alderdikoiez, kudeaketaz ari gara, herritarrei laguntzeaz haien eskubideak bermatuz administrazio publikoekiko harremanetan.

Kontua da, azken batean, Administrazio Publikoaren egiturazko eta presako beharrizan larri bati erantzuna ematea.

Horretan ez dugu bakarka ibili behar, elkarrekin lan egin behar dugu eta Administrazio berri horren oinarriak ezarri, zeina, ondorio hauetarako eta egungo globalizazioa kontuan hartuta, berdina baita Tafallako udalean zein Corteskoan, Murillokoan, Egueskoan, Burlatakoan, Antsoaingoan edo Iruñekoan, adibide gutxi batzuk jartzearren. Herritarrei arreta elektroniko berdina zor zaie Nafarroako udal guztietan, hala exijitzen ahal dute, eta ezin da hori ukatzeko aitzakia izan gure udal gehienek baliabide urriak izatea.

Egungo arauek aldarrikatzen dute pertsonek eskubidea dutela administrazio publikoekin bitarteko elektronikoen bidezko harremanak izateko, eta premiatzen dute informazioaren eta komunikazioen teknologia berriak (IKTak) gehiago erabiltzera, baina nekez bermatzen ahal dira eskubide horiek baldin eta administraziook ez bagaude bermatzeko prestatuta. Zenbait arlotan hemeretzigarren mendean bezala jarraitzen dugu, besaurre-mahukak jantzita eta “itzul zaitez bihar” esaten.

Herritarrek eskubidea dute administrazio publikoekin harremanak izateko, hori segurtasunez egiteko, eta Administrazio Publikoak eskubide hori berma diezaien. Halaber, administrazioek harremanak izan behar ditugu gure artean.

Agintari publikoek baliabiderik gabe, akatsik gabeko makineria egokirik gabe proiektuei ekitea oso zaila da, eta porrota ia erabat bermatuta dago. Erronka berriek premia horiei erantzutera behartzen gaituzte.

Zerbitzu digital erabilgarri eta eskuragarriak behar ditugu, bermatzeko, alde batetik, elkarrekin konektatutako administrazio elektronikoen eraginkortasuna eta efizientzia, eta, bestetik, herritarrek Administrazioarekin harreman digitalak izateko duten eskubideak eta betebeharrak beteko direla.

Bidea zaila eta luzea da, zalantzarik gabe, eta ezin da bakarka egin, nork bere aldetik, horrek dakarren nekearekin eta segurtasun faltarekin, ez garelako adituak arlo hauetan eta, beraz, helburua ez dagoelako segurtatuta.

Horren jakitun, gure gabeziez eta ezarritako eginbeharren tamainaz ohartuta, Espainiako Gobernuak martxoaren 30eko 203/2021 Errege Dekretua onetsi zuen, Sektore publikoaren bitarteko elektronikoen bidezko jardunaren eta funtzionamenduaren Erregelamendua onesten duena. Errege dekretu horren xedeetako bat da administrazio publikoen arteko lankidetza eta teknologien eskualdatzea eta erabilera partekatua erraztea. Hala, administrazioei eskatzen die beren aplikazioak elkarri eskura jartzeko, haietako batek hala eskatuz gero; bai beren zerbitzuek garatutako aplikazioak eta bai kontratazioaren bidez lortutakoak ere. Estatuko Administrazio Orokorrak badu aplikazioen direktorio orokor bat, aplikazioak askatasunez berrerabiltzeko (bidenabar, gainerako administrazio publikoek hura kontsultatu behar dute aplikazioak erosi aurretik); Foru Komunitateko Administrazioak baditu bere aplikazioak, eta gehienek toki entitateen premietarako balio dute; eta neurri txikiagoan toki entitateek ere badute aplikazioren bat.

Administrazio publiko guztien jarduna arautzen duen oinarrizko printzipioetako bat da haien arteko lankidetza, elkarlana eta koordinazioa, bai eta haien betebehar eta eginkizunak betetzeko eraginkortasuna eta efizientzia ere. Nafarroako Toki Administrazioari buruzko Foru Legeak dioenez, “Nafarroako Foru Komunitateko Administrazioaren eta toki entitateen arteko harremanen oinarri izanen dira koordinazioa, elkarlana, laguntza, eta elkarri informazioa ematea, bakoitzak dituen eskumen eremuak errespetatzen direla”. Horretarako behar diren mekanismoak ezartzen ahal dira; adibidez, helburu komunak lortzeko lankidetza-hitzarmen egokiak adostu eta sinatzea.

Nafarroako Foru Komunitateko Administrazioak legegintzaldirako ezarritako ildoetako bat da Foru Administraziotik toki entitateei bultzada ematea administrazio elektronikoa ezartzeko prozesuetan (2019-2023 legegintzaldiko ekintza politikoko 3.12.5 jarduketa-ardatza). Laguntza lan horretarako, noski, ezinbestekoa da toki entitateek berek ere parte hartzea.

Toki Administrazioaren arloan eskumenak dituen departamentuak, aurrekoa betez, bi lantalde gidatu ditu toki entitateei administrazio elektronikoaren ezarpenean eman beharreko laguntza martxan jartzeko. Lantalde horietako bat toki administrazioetako legelariek osatzen dute, eta haren helburua da entitate bakoitzaren informazioa biltzea, proiektuak partekatzea eta kudeaketa elektronikoaren sisteman oraindik sartu gabe dauden prozeduretan lan egitea. Esperientzia horrek ahalbidetuko du baliabide gutxiago duten entitateei eskaintzea garatutako lana. Hori txalogarria da, eta lehen urratsa da lankidetzazko eredu batean, baina ez da nahikoa.

Hau da, elkarreragingarritasuna eta hainbat administraziotan –Estatukoa, autonomia-erkidegoetakoak, beren departamentu eta eskumen guztiekin, eta tokikoa– dauden baliabideen aprobetxamendua lortzeko, halako inplikazioa eta lidergoa behar dira non Foru Administrazio osoak aritu behar baitu, eta ez bakarrik Toki Administrazioaren arloko eskumenak dituen zuzendaritza nagusiak, foru departamentu guztiei baliabideak ekartzeko jarraibideak ematen, behar bezala koordinatuta. Inguruabar hori bat dator Kontuen Ganberaren behin-behineko txostenarekin, zeinean, beharren azterketa batetik abiatuta, administrazio elektronikoaren ezarpena bultzatzen baita, estrategia globala zehaztuz eta dauden baliabideak eskuragarri jarriz.

Beste autonomia-erkidego batzuetan oso emaitza pozgarriekin egin den bezala, Nafarroako Foru Komunitateak, eta ez bakarrik Toki Administrazioaren arloan eskumenak dituen zuzendaritza nagusiak, toki entitateekin, ANIMSArekin eta sistema informatikoen beste hornitzaile batzuekin lankidetzan, eraldaketa teknologiko digitalaren prozesu hau gidatu behar du, bere baliabide berekiak erabiliz (Telekomunikazioetako eta Digitalizazioko Zuzendaritza Nagusia; TRACASA, esperientzia luzea baitu erakundeak eta administrazioak modernizatzeko konponbide eta sistema digitalak garatzen eta eskaintzen; NASERTIC, edo arlo horietan eskumena duen beste edozein erakunde menpeko), lankidetza-hitzarmenak sinatuz teknologia berri horien garapenerako erakundeekin edo elkargo ofizialekin, Euskal Autonomia Erkidegoak egin duen bezala, eta Europako funtsak proiektu bakarrera bideratuz, besteak beste. Gai izan behar dugu administrazio publiko elektroniko osoa, integratua eta gainerako sistema eta administrazioekin elkarreragingarria edukitzeko.

Hau ez da halakoren edo bestearen arazoa, guztion arazoa da.

Azken batean, Foru Komunitateko Administrazioaren lidergo irmoa, elkarlana eta parte-hartzea direla medio, erronka handi horri aurre egiten ahalko zaio.

Alkatea, Jesús Arrizubieta Astiz.

Behin-behineko txostenari aurkeztutako alegazioei Kontuen Ganberak emandako erantzuna

Antsoaingo Udaleko alkateak eta Noaingo Udaleko alkateak aurkeztutako alegazioetan datu berriak eman dira eta behin-behineko txostena aldatu egin dugu horien arabera.

Bestalde, txostenari erantsi zaio Tafallako Udaleko alkateak aurkeztutako alegazioa, egindako fiskalizazioari buruzko ohar bat dela eta haren edukia aldarazten ez duela iritzita, eta behin-behineko txostena behin betikoa bilakatu da.

Iruñean, 2022ko otsailaren 10ean

Lehendakaria,

Asunción Olaechea Estanga

1. Batzordeak Kontseiluari, Europako Parlamentuari, Europako Ekonomia eta Gizarte Komiteari eta Eskualdeetako Lantaldeari egindako Komunikazioa, 2003ko irailaren 26koa, administrazio elektronikoak Europaren etorkizunean duen egitekoari buruzkoa. COM (2003). [↑](#footnote-ref-1)